夜發長山豅
作者：方回
朝代：宋

paragraphs: 水面浮暗山，沙頭耿微火。
好奇引吭窺，畏寒縮頸坐。
首取帛爲袱，體用衾自裹。
篙師喜風定，半夜起勁柁。
平生江海耳，最與櫓聲可。
詩從是中來，孰謂此計左。
起視何茫茫，未覺萬有夥。
浩然天地間，身世寄一舸。
恭惟百鍊心，用世亦云頗。
早乖晚彌誤，遲暮困旅瑣。
饕婪忌潔清，軟媚惡剛□。
殘生信已矣，古來豈獨我。